b'\n_START_ARTICLE_\nGerminal (roman)\n_START_PARAGRAPH_\nGerminal je roman pisatelja Zolaja._NEWLINE_Roman Germinal pomeni vrh cikla o Rougon-Macquartovih. Zola je zanj uporabil dogodke v francoskih rudarskih revirjih, poro\xc4\x8dila o te\xc5\xbekih \xc5\xbeivljenjskih razmerah, stavkah itd., da bi ustvaril veli\xc4\x8dastno podobo sodobnega proletarskega sveta. Osrednja oseba je Etienne, potomec Macquartovih, vendar je roman le \xc5\xa1ibko zvezan z drugimi deli ciklusa. Tudi teorija o dednosti nima v njem prave vloge. V sredi\xc5\xa1\xc4\x8du so mno\xc5\xbei\xc4\x8dni prizori (stavka, upor rudarjev, nesre\xc4\x8da v rudniku, mno\xc5\xbei\xc4\x8dni sestanki), s \xc4\x8dimer postaja mno\xc5\xbeica glavni nosilec romana in pravi glavni junak. Germinal velja za prvi kolektivni roman v naturalisti\xc4\x8dnem smislu._NEWLINE_Zola je hotel biti do problemov, ki jih predstavlja v romanu, popolnoma objektiven v smislu svoje naturalisti\xc4\x8dne teorije. Vendar je o\xc4\x8ditno s srcem na strani proletariata, v katerem vidi pravo \xc5\xbeivljenjsko, naravno silo, medtem ko prikazuje me\xc5\xa1\xc4\x8danstvo kriti\xc4\x8dno, v\xc4\x8dasih satiri\xc4\x8dno, kot izrojen, naravi odtujen sloj. \xc5\xa0e bolj kot socialna tendenca je v romanu u\xc4\x8dinkovita nazornost, barvitost in slikovitost dogodkov, ki se gibljejo v mogo\xc4\x8dnem epskem ritmu, z ostrimi tragi\xc4\x8dnimi vzponi.'